A Bizottság 538/2000/EK rendelete
(2000. március 13.)
a Bulgáriából, Magyarországról, Lengyelországból, Romániából, Szlovákiából, a Cseh Köztársaságból, Észtországból és Litvániából származó egyes bogyós gyümölcsökre vonatkozó minimum importárak rendszerének alkalmazására vonatkozó részletes szabályok megállapításáról szóló 1599/97/EK rendelet módosításáról, valamint az 1226/92/EGK és a 2479/96/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyrészről az Európai Közösségek és tagállamai, és másrészről a Lett Köztársaság közötti társulás létrehozásáról szóló Európai Megállapodás kereskedelmi szempontjait az Osztrák Köztársaságnak, a Finn Köztársaságnak és a Svéd Királyságnak az Európai Unióhoz való csatlakozása, és az Uruguay-i Forduló mezőgazdasági tárgyalásainak eredményei, ideértve a meglévő kedvezményes megállapodások továbbfejlesztését is, figyelembevételével módosító jegyzőkönyv döntéseiről szóló, 1998. május 18-i 1999/790/EK tanácsi határozatra [1] és különösen annak 2. cikke (1) bekezdésére,
mivel:
(1) A fenti, 2000. március 1-jén hatályba lépő [2] jegyzőkönyv szerint részletes szabályokat kell megállapítani a lettországi származású, feldolgozásra szánt egyes bogyós gyümölcsök minimumimportár-rendszerének alkalmazására. A rendszer azonos a Bulgáriából, Magyarországról, Lengyelországból, Romániából, Szlovákiából, a Cseh Köztársaságból, Észtországból és Litvániából származó egyes bogyós gyümölcsökhöz alkalmazott rendszerrel, melynek az alkalmazásához a részletes szabályokat a 2371/1999/EK rendelettel [3] módosított 1599/97/EK bizottsági rendelet [4] állapítja meg. Az egyszerűsítés érdekében a fenti import intézkedések alkalmazásában a részletes szabályokat ugyanabba a rendeletbe kell beépíteni, és ennek érdekében ki kell terjeszteni az 1599/97/EK rendelet hatályát a lettországi származású termékekre.
(2) Ezek az import intézkedések az 1926/96/EK tanácsi rendeletben [5] említett intézkedések helyébe lépnek. Ennek eredményeként hatályon kívül kell helyezni a legutóbb a 2371/1999/EK rendelettel módosított, a lettországi származású egyes bogyós gyümölcsökhöz a minimumimportár-rendszer alkalmazásához részletes szabályok megállapításáról és a minimum importárak meghatározásáról szóló 2479/96/EK bizottsági rendeletet [6].
(3) A legutóbb a 2480/96/EK rendelettel [7] módosított, az egyes feldolgozott gyümölcs- és zöldségfélékből készült termékek importjával kapcsolatban a tagállamok részéről a Bizottságnak történő adatközlésről szóló, 1992. május 13-i 1226/92/EGK bizottsági rendeletben megállapított adatközlést az 1599/97/EK rendelet [8] 5. cikkében megállapított, a tagállamok részéről a lettországi származású importra vonatkozó adatközlés helyettesíti. Ebből következően tehát az 1226/92/EGK rendeletet hatályon kívül kell helyezni.
(4) A helyesbítő jegyzőkönyvek 2000. március 1-jétől lépnek hatályba, ezért ezt a rendeletet ettől a naptól kezdve kell alkalmazni.
(5) Az ebben a rendeletben említett intézkedések összhangban állnak a Feldolgozott Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Az 1599/97/EK rendelet a következőképpen módosul:
1. A cím helyébe a következő cím lép:
"A Bizottság 1997. július 28-i 1599/97/EK rendelete a Bulgáriából, Magyarországról, Lengyelországból, Romániából, Szlovákiából és a Cseh Köztársaságból származó egyes bogyós gyümölcsökre vonatkozó minimum importárak rendszerének alkalmazására vonatkozó részletes szabályok megállapításáról"
.
2. Az 5. cikk (4) bekezdését el kell hagyni.
3. A melléklet helyébe ennek a rendeletnek a melléklete lép.
2. cikk
Az 1226/92/EGK és 2479/96/EK rendelet hatályát veszti.
3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2000. március 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. március 13-án.